**AIŠKINAMASIS RAŠTAS**

**1. Sprendimo projekto esmė, tikslai ir uždaviniai.**

Parengta ir teikiama Klaipėdos miesto savivaldybės tarybai tvirtinti Klaipėdos miesto plėtros strateginio plano 2013–2020 metų (toliau tekste – KSP) įgyvendinimo 2013 m. ataskaita.

Vadovaujantis 2013 m. liepos 25 d. sprendimu Nr. T2-182 patvirtinta Klaipėdos miesto plėtros strateginio plano priežiūros metodika, atlikta KSP įgyvendinimo 2013 m. stebėsena – surinkti duomenys iš KSP dalių vykdytojų, atlikta plano įgyvendinimo pažangos analizė ir surinkti duomenys apie kiekybinių bei kokybinių vizijos, tikslų, uždavinių ir priemonių rodiklių pasiekimo lygį. Priemonių rodiklių pagalba kontroliuojamas KSP priemonių įgyvendinimas, o analizuojant vizijos, tikslų ir uždavinių rodiklių reikšmes įvertinamas įgyvendinamų priemonių poveikis atskiroms miesto sritims.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2013 m. balandžio 26 d. sprendimu Nr. T2-79 patvirtintas ilgalaikis planavimo dokumentas – Klaipėdos miesto savivaldybės 2013–2020 metų strateginis plėtros planas. Dokumente išskirti 3 miesto plėtros prioritetai: 1) sveika, sumani ir saugi bendruomenė; 2) tvari urbanistinė raida; 3) miesto konkurencingumo didinimas. Prioritetams įgyvendinti suformuluota 14 tikslų, 43 uždaviniai ir 2013 m. – 231 priemonės. Nurodyti priemonių įgyvendinimo rodikliai, terminai bei vykdytojai.

Sprendimo projektą, kuriuo tvirtinama ilgalaikio plano ataskaita, sudaro 3 dalys:

1) *Vizijos rodikliai.* Vizijos rodikliai parodo KSP veiksmų įgyvendinimo poveikį trijų pagrindinių miesto sektorių – visuomenės, ekonomikos ir aplinkos – raidai ir artėjimą prie vizijos.

2) *Tikslų-uždavinių rodikliai.* Šie rodikliai parodo, kaip sekasi įgyvendinti tikslus ir uždavinius.

3) *Priemonių įgyvendinimo rodikliai.* Šie rodikliai apibūdina konkrečios priemonės įgyvendinimą. Priemonių įgyvendinimas pagal atitinkamą įgyvendinimo lygį žymimas skirtingomis spalvomis bei skaitine verte (raudona spalva – priemonė neįgyvendinta vertinant pagal planuotą terminą bei rodiklius; balta spalva – priemonė įgyvendinama, vertinant pagal planuotą terminą bei rodiklius; žalia spalva – priemonė įgyvendinta, vertinant pagal planuotą terminą bei rodiklius).

Žemiau pateikiamos išvados apie KSP įgyvendinimo rezultatus pagal tris aukščiau išvardintas dalis.

**3.  Pagrindiniai KSP įgyvendinimo 2013 m. ataskaitos rezultatai.**

**1) Vizijos rodikliai.** Juos sudaro 5 rodikliai: gyventojų skaičiaus pokytis (proc.), tiesioginės užsienio investicijos vienam gyventojui (tūkst. Lt), vidutinė tikėtina gyvenimo trukmė (m.), vidutinis mėnesinis (bruto) darbo užmokestis (Lt), registruotų bedarbių ir darbingo amžiaus gyventojų santykis (proc.)

Kai kurios vizijos rodiklių reikšmių tendencijos yra gan palankios Klaipėdos miesto savivaldybei. Lyginant 2011 ir 2012 m. duomenis (vėlesnių duomenų nėra), šiek tiek padidėjo tiesioginės užsienio investicijos, tenkančios vienam gyventojui - 15,59 tūkst. Lt (2012 m. - 15,18 tūkst. Lt). Klaipėdos miestas pagal tiesioginių užsienio investicijų, tenkančių vienam gyventojui, rodiklį 2012 m. užėmė antrą vietą tarp didžiųjų šalies miestų (žr. 1 diagramą).

**1 diagrama. Tiesioginės užsienio investicijos, tenkančios vienam gyventojui, tūkst. Lt 2012 m.**

**Duomenų šaltinis – Statistikos departamentas prie Lietuvos Respublikos Vyriausybės**

Vidutinis mėnesinis (bruto) darbo užmokestis Klaipėdos mieste 2013 m. IV ketvirtį siekė 2486,3 Lt/mėn. (2012 m. - 2344,6 Lt/mėn.). Vidutinis mėnesinis darbo užmokestis Klaipėdos mieste buvo aukštesnis nei vidutiniškai šalyje ir tarp visų Lietuvos savivaldybių žemesnis tik už sostinės Vilniaus (žr. 2 diagramą).

**2 diagrama. Vidutinis mėnesinis (bruto) darbo užmokestis 2013 m. IV ketvirtį.**

**Duomenų šaltinis – Statistikos departamentas prie Lietuvos Respublikos Vyriausybės**

Lyginant su 2012 m., sumažėjo registruotų bedarbių ir darbingo amžiaus gyventojų santykį rodančio rodiklio reikšmė - 8,4 proc. (2012 m. - 9,3 proc.). Klaipėdos miesto rodiklis 2013 m. buvo mažesnis nei vidutiniškai šalyje ir panašus į kitų didžiųjų Lietuvos miestų (žr. 3 diagramą).

**3 diagrama. Registruotų bedarbių ir darbingo amžiaus gyventojų santykis, proc. 2013 m.**

**Duomenų šaltinis – Statistikos departamentas prie Lietuvos Respublikos Vyriausybės**

Klaipėdos mieste 2013 m., nors ir mažesnis nei 2012 m., bet išliko neigiamas gyventojų skaičiaus pokytis: 2013 m. lyginant su 2012 m. Klaipėdos mieste gyveno 0,9 proc. mažiau gyventojų. Situacija šalyje ir didžiuosiuose šalies miestuose buvo panaši, gyventojų skaičius šiek tiek augo tik sostinėje (žr. 4 diagramą).

**4 diagrama. Gyventojų skaičiaus pokytis (lyginant 2013 m. su 2012 m.), proc.**

**Duomenų šaltinis – Statistikos departamentas prie Lietuvos Respublikos Vyriausybės**

Panagrinėjus situaciją Klaipėdos regione, matyti, kad gyventojų skaičius sumažėjo visose savivaldybėse, išskyrus Klaipėdos rajono bei Neringos savivaldybes (žr. 5 diagramą).

**5 diagrama. Gyventojų skaičiaus pokytis Klaipėdos regiono savivaldybėse (lyginant 2013 m. su 2012 m.), proc.**

**Duomenų šaltinis – Statistikos departamentas prie Lietuvos Respublikos Vyriausybės**

Gyventojų skaičiaus mažėjimą lemia migracija bei neigiama natūrali gyventojų kaita. 2013 m. neto migracija (tarptautinė ir vidinė) buvo – 953, natūralus gyventojų prieaugis 1000 gyventojų 2012 m. (2013 m. duomenų dar nėra) sudarė -1.

Dėl aukščiau išvardintų priežasčių, vidutinės tikėtinos gyvenimo trukmės rodiklis yra prastesnis, nei tikėtasi – 77,46 m. (2012 m. – 79,63 m.).

**2) Tikslų ir uždavinių rodiklių** reikšmės yra pateikiamos sprendimo projekto 1 priede. Kadangi Klaipėdos miesto savivaldybės 2013-2020 m. planas patvirtintas tik 2013 m. II ketvirtyje, dėl to daugumoje sričių rodiklių reikšmės dar nėra pasiekusios planuotų tendencijų. Situacija geresnė tose srityse, kur vykdomos tęstinės priemonės.

**3) Priemonių rodikliai.**

Lentelėje pateikiamas 2013 m. KSP prioritetų įgyvendinimo lygis pagal vertinamų priemonių skaičių:

|  |  |  |  |  |  |
| --- | --- | --- | --- | --- | --- |
| **Prioritetai** | **I** | **II** | **III** | **Iš viso** | ***%*** |
| **Suplanuotos priemonės 2013 m.** | **95** | **73** | **63** | **231** | **100** |
| Įgyvendinta priemonių | 1 | 1 | 1 | **3** | **2** |
| Vykdoma priemonių | 71 | 63 | 43 | **177** | **77** |
| Nevykdoma priemonių | 23 | 9 | 19 | **51** | **22** |

Iš viso 2013 m. pagal KSP suplanuotus terminus buvo įgyvendinta 2 %, vykdoma 77 %, nevykdoma 22 % KSP priemonių (žr. 6 diagramą).

**6 diagrama. KSP priemonių įgyvendinimas 2013 m.**

Svarbu atkreipti dėmesį į tai, kad Klaipėdos miesto savivaldybės 2013-2020 m. planas neseniai, taip pat, kad dauguma jame suplanuotų priemonių yra susijusios su 2014-2020 metų ES finansinės paramos panaudojimo laikotarpiu, dėl to dar nėra pradėtos vykdyti pilna apimtimi.

|  |
| --- |
| Trumpas neįvykdytų KSP priemonių aprašymas |

**I prioritetas (nevykdomos 23 priemonės):**

*„*1.2.1.1. Atlikti sveikatos priežiūros paslaugų ekonominio ir geografinio prieinamumo tyrimą, nustatyti sveikatos priežiūros paslaugų organizavimo kokybės vertinimo kriterijus ir taikyti juos asmens sveikatos priežiūros įstaigose”, „1.2.1.3. Įsteigti psichikos sveikatos dienos centrą vaikams“, „1.2.1.4. Sukurti gerosios ir blogosios patirties analizės ir stebėsenos tarpinstitucinę sistemą sveikatos sektoriuje“, „1.2.1.6. Remti sveikatos priežiūros paslaugas nustatytų kategorijų gyventojams”, „1.2.1.7. Plėsti paslaugų spektrą vaikams Klaipėdos sutrikusio vystymosi kūdikių namuose“, „1.2.2.1. Sukurti ir vykdyti sveiko miesto principų viešinimo strategiją“, „1.3.2.3. Pradėti teikti socialinių įgūdžių ugdymo ir palaikymo paslaugas vaikams su negalia ir jų šeimoms, suaugusiems asmenims su negalia, senyvo amžiaus asmenims“, „1.3.2.4. Inicijuoti savarankiško gyvenimo namų steigimą“, „1.3.2.5. Pradėti teikti laikino nakvynės suteikimo paslaugas asmenims, kurie yra benamiai, piktnaudžiauja alkoholiu, narkotinėmis, psichotropinėmis medžiagomis, esant krizinei situacijai“, „1.3.3.4. Pradėti teikti dienos socialinės globos paslaugas namuose vaikams su negalia“, „1.3.3.5. Pradėti teikti trumpalaikės ir ilgalaikės socialinės globos paslaugas vaikams su negalia institucijoje ir (arba) namuose“, „1.3.3.7. Inicijuoti grupinio gyvenimo namų įsteigimą“, „1.3.3.8. Skatinti vaikų, likusių be tėvų globos, globą šeimoje, numatant savivaldybės paramą“, „1.4.1.7. Sukurti ir įgyvendinti bendrojo ugdymo mokyklų kokybės užtikrinimo sistemą, gerinant mokinių bendrąjį raštingumą“, „1.4.2.6. Sukurti mokytojų ir vadovų realių lyderystės sėkmės istorijų sklaidos sistemą“, „1.6.3.6. Sudaryti palankias sąlygas irklavimo sporto vystymuisi rekonstravus Klaipėdos irklavimo centrą (Gluosnių skg. 8) ir senąją irklavimo bazę (Pylimo g. 6)“; „1.4.2.7. Didinti suaugusiųjų neformaliojo švietimo paslaugų įvairovę“, „1.3.2.2. Pradėti teikti pagalbos į namus paslaugas vaikams su negalia ir jų šeimoms“ – priemonių įgyvendinimas atidėtas vėlesniam laikotarpiui, laukiama, kol bus galima teikti paraiškas valstybės ir ES fondų/programų bei kitoms lėšoms gauti.

„1.4.1.10. Įgyvendinti principą „pinigai paskui vaiką“ neformaliojo švietimo sistemoje“ - nėra reglamentuojančių teisės aktų.

„1.4.3.8. Pertvarkyti II vandenvietę, pritaikant buvusią infrastruktūrą švietimo, sporto, saviraiškos reikmėms (naudojant pažangias technologijas ir atsinaujinančius energijos šaltinius)“ - viešųjų pirkimų procedūros pradėtos rengti 2014 m.

„1.4.3.9. Iškelti švietimo įstaigas iš uosto plėtros teritorijos“ - Klaipėdos moksleivių saviraiškos centrą, Strėvos g. 5, planuojama perkelti 2014 m. į pritaikytas patalpas pastate Smiltelės g. 22. Siekiant išspręsti lopšelio-darželio „Aušrinė“, Strėvos g. 9, iškėlimo iš uosto plėtros teritorijos klausimą, planuojama 2014 m. parengti techninį projektą „Priestato statyba prie lopšelio-darželio „Puriena“, o 2015 m. pastatyti priestatą.

„1.4.3.11. Renovuoti Jaunimo centro pastatus Puodžių g. 1“ – priemonę planuojama pradėti įgyvendinti 2014 m.

„1.5.1.2. Numatyti priemones apleistų ir neprižiūrimų pastatų bei kitų statinių tvarkymui, siekiant įstatyminių galių inicijuoti bei savarankiškai spręsti šiuos klausimus perduoti savivaldybei“ - kreipimaisi pradėti rengti 2014 m., priėmus valstybės tarnautoją, kuriam priskirta nauja funkcija - vykdyti apleistų statinių, priskirtų savivaldybės kompetencijai, priežiūrą.

**II prioritetas (nevykdomos 9 priemonės):**

„2.1.2.9. Pagerinti miesto transporto susisiekimo informacinę sistemą, mažinant automobilių ridą reikiamam objektui surasti“,„2.1.3.6. Rekonstruoti pritekėjimo kolektorių iš pietinės LEZ dalies į 19 nuotekų siurblinę“, „2.1.3.10. Pastatyti antrą nuotekų spaudiminę liniją iš Klaipėdos m. į Klaipėdos m. nuotekų valymo įrenginius“, „2.1.3.11. Pastatyti Klaipėdos m. nuotekų valykloje susidariusio dumblo utilizacijos įrenginius“, „2.1.3.12. Įrengti Klaipėdos m. nuotekų valykloje sukaupto nestabilizuoto dumblo saugojimo kaupyklą“, „2.1.3.16. Peržiūrėti ir pagal poreikį atnaujinti arba parengti naują šilumos ūkio specialųjį planą“, „2.3.2.1. Parengti ir įgyvendinti atsinaujinančių energijos šaltinių panaudojimo plėtros planą“, „2.4.2.9. Atlikti mieste esančių sodų teritorijų vystymo perspektyvų analizę su ekonominiais paskaičiavimais“ *–* priemonių įgyvendinimas atidėtas vėlesniam laikotarpiui, laukiama, kol bus galima teikti paraiškas valstybės ir ES fondų/programų bei kitoms lėšoms gauti.

**III prioritetas (nevykdoma 18 priemonių):**

„3.1.2.4. Įkurti verslo inkubatorių siekiant gerinti verslo sąlygas mieste“, „3.1.3.2. Bendradarbiauti taikomųjų teritorinių tyrimų srityje“, „3.2.1.2. Įrengti turizmo maršruto „Karalienės Luizės keliais“ infrastruktūrą“, „3.2.1.4. Siekti Mėlynosios vėliavos statuso Girulių ir Smiltynės paplūdimiams“, „3.2.1.8. Atlikti poreikio analizę dėl parodų ir konferencijų turizmo perspektyvų Klaipėdos mieste“, „3.3.2.5. Modernizuoti Mažosios Lietuvos istorijos muziejaus ekspozicijas“, „3.3.2.7. Parengti miesto piliavietėje naujai įrengiamų erdvių muziejifikavimo koncepciją ir įrengti ekspozicijas“, „3.3.3.2. Organizuoti Baltijos jūros regiono šalių kultūros forumus“, „3.4.1.5. Parengti ir įgyvendinti savivaldybės teikiamų paslaugų prieinamumo didinimo Klaipėdos miesto gyvenamuosiuose kvartaluose strategiją“, „3.4.2.1. Parengti ir įgyvendinti Klaipėdos miesto savivaldybės komunikacijos ir gyventojų įtraukimo į sprendimų priėmimą strategiją“, „3.4.3.5. Diegti visuotinės kokybės vadybos principus Savivaldybės administracijoje“ – priemonių įgyvendinimas atidėtas vėlesniam laikotarpiui, laukiama, kol bus galima teikti paraiškas valstybės ir ES fondų/programų bei kitoms lėšoms gauti.

„3.1.1.4. Siekiant gerinti verslininko įvaizdį, įsteigti verslo nominacijas”, „3.3.1.2. Bendradarbiaujant su mokslo, verslo ir valstybinėmis įstaigomis parengti ir įgyvendinti miesto jūrinio paveldo tyrimų programą“, „3.3.2.1. Parengti Žvejų rūmų veiklos koncepciją ir modernizuoti infrastruktūrą“, „3.3.2.2. Išanalizuoti esamą bendruomenės centrų ir bibliotekų struktūrą; parengti ir įgyvendinti naują veiklos koncepciją“, „3.3.2.4. Parengti ir įgyvendinti dailės palikimo išsaugojimo Klaipėdos mieste koncepciją ir programą“, „3.3.4.4. Vykdyti bendrus projektus su Vilniaus dailės akademijos Klaipėdos urbanistikos ir dizaino institutu“, „3.4.1.2. Periodiškai atlikti apklausas, skirtas nustatyti savivaldybės, jos įstaigų ir įmonių teikiamų viešųjų paslaugų vartotojų poreikių patenkinimo lygį (indeksą); remiantis apklausų rezultatais nustatyti tobulintinas veiklos sritis“ – priemonių įgyvendinimas atidėtas vėlesniam laikotarpiui.

Detali KSP priemonių įgyvendinimo analizė pateikiama aiškinamojo rašto priede Nr. 1.

**4. Sprendimo projekto rengimo metu gauti specialistų vertinimai.**

Negauti.

**5. Lėšų poreikis sprendimo įgyvendinimui.**

Sprendimui įgyvendinti papildomų lėšų neprireiks.

**6. Galimos teigiamos ar neigiamos sprendimo priėmimo pasekmės.**

Pasekmių nenumatoma.

Strateginio planavimo skyriaus vedėja Indrė Butenienė